Folketing
2004-10-27

Så kommer jeg til det sidste, og det er det mest alvorlige ved det, nemlig det om menneskerettighederne, for denne kommenterede udgave kommenterer jo kun paragrafferne, og der skrives slet ikke om alle de menneskerettigheder, som vi også er omfattet af. Hvis vi tager § 70, er det jo sådan, at den vedrører diskrimination, og der står jo så i grundloven, at det vedrører religion og afstamning og ikke andet. Det er det, det drejer sig om i grundloven. Men der står ikke noget om i den kommenterede udgave, at vi også har menneskerettigheder, også omkring diskrimination, som vedrører mange andre ting, fordi vi har tilsluttet os konventionerne. Derfor skal man i hvert fald gøre sig overvejelser om, hvorvidt det er en snævert kommenteret udgave til grundloven, eller om det er en kommenteret udgave, der viser hele vores forfatning og ikke kun de paragraffer, som ligger i grundloven. Det synes jeg at man skal gøre sig meget grundige overvejelser om.